FI Euroopan unionin virallinen lehti L 31/51

KOMISSION TÄYTÄNTÖÖNPANOPÄÄTÖS (EU) 2016/159,

annettu 4 päivänä helmikuuta 2016,

menettelyjen vahvistamisesta Euroopan parlamentin ja neuvoston asetuksessa (EU) N:o 652/2014 tarkoitettujen kasvintuhoojien torjumiseksi toteutettavia kiireellisiä toimenpiteitä koskevien avustushakemusten ja maksupyyntöjen sekä niihin liittyvien tietojen toimittamista varten

(tiedoksiannettu numerolla C(2016) 524)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikeketjuun, eläinten terveyteen ja eläinten hyvinvointiin, kasvien terveyteen ja kasvien lisäysaineistoon liittyvien menojen hallinnointia koskevista säännöksistä, neuvoston direktiivien 98/56/EY, 2000/29/EY ja 2008/90/EY, Euroopan parlamentin ja neuvoston asetusten (EY) N:o 178/2002, (EY) N:o 882/2004, (EY) N:o 396/2005, Euroopan parlamentin ja neuvoston direktiivin 2009/128/EY ja Euroopan parlamentin ja neuvoston asetuksen (EY) N:o 1107/2009 muuttamisesta sekä neuvoston päätösten 66/399/ETY, 76/894/ETY ja 2009/470/EY kumoamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 652/2014 (1) ja erityisesti sen 36 artiklan 5 kohdan,

sekä katsoo seuraavaa:

(1) Asetuksen (EU) N:o 652/2014 16 artiklan 1 kohdan mukaisesti jäsenvaltioille voidaan myöntää avustuksia kiireellisiin toimenpiteisiin, jotka on toteutettu jonkin kyseisen asetuksen 17 artiklassa luetellun tuhoojan esiintymisen vahvistuttua.

(2) Jäsenvaltioiden on lähetettävä komissiolle tuhoojien esiintymistä koskevat viralliset ilmoitukset komission täytäntöönpanopäätöksen 2014/917/EU (2) 1 ja 2 artiklan mukaisesti. Virallisessa ilmoituksessa annettuja tietoja pidetään tuhoojan esiintymistä koskevina alustavina tietoina.

(3) Jotta voidaan varmistaa moitteeton varainhoito ja saada nopeasti tiedot jäsenvaltioiden toteuttamista tuholaistorjuntatoimenpiteistä, on asianmukaista vahvistaa päivämäärät, joihin mennessä jäsenvaltioiden on toimitettava avustushakemuksensa ja maksupyyntönsä, ja täsmentää, mitkä tiedot on annettava. Erityisesti olisi toimitettava ensimmäiset ja ajantasaistetut arviot jäsenvaltioille aiheutuneista kustannuksista.

(4) On tarpeen vahvistaa muuntokurssi, jota sovelletaan muunnettaessa niiden jäsenvaltioiden toimittamia kustannusarvioita ja maksupyyntöjä, joiden kansallinen valuutta ei ole euro.

(5) Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

Alustavat tiedot arvioiduista kustannuksista

Unionin rahoitustuen saamiseksi jäsenvaltioiden on kahden kuukauden kuluessa asetuksen (EU) N:o 652/2014 17 artiklassa tarkoitetun tuhoojan esiintymisen virallisesta vahvistamisesta toimitettava alustavat tiedot tuhoojan esiintymisestä. Täytäntöönpanopäätöksen 2014/917/EU 1 ja 2 artiklassa kuvattuja komissiolle annettavia ilmoituksia pidetään tällaisina alustavina tietoina.

Jäsenvaltioiden on viimeistään kuuden kuukauden kuluttua tuhoojan esiintymisen virallisesta vahvistamisesta toimitettava komissiolle asetuksen (EU) N:o 652/2014 16 artiklan 1 kohdan mukaista avustusta koskeva hakemus, joka on laadittu tämän päätöksen liitteessä I esitetyn mallin mukaisena sähköisenä tiedostona.

Hakemuksessa on oltava seuraavat tiedot:

a) arvio asetuksen (EU) N:o 652/2014 18 artiklan 1 kohdan a alakohdassa tarkoitetuista toimintakustannuksista;

b) arvio asetuksen (EU) N:o 652/2014 18 artiklan 1 kohdan b alakohdassa tarkoitetuista kustannuksista, jotka aiheutuvat kolmansien osapuolten kanssa tehdyistä palvelusopimuksista;

c) arvio asetuksen (EU) N:o 652/2014 18 artiklan 1 kohdan c alakohdassa tarkoitetuista kustannuksista, jotka aiheutuvat korvausten suorittamisesta omistajille ja toimijoille;

d) tapauksen mukaan arvio asetuksen (EU) N:o 652/2014 18 artiklan 1 kohdan e alakohdassa tarkoitetuista muista tuhoojan hävittämisen kannalta olennaisista kustannuksista asianmukaisine perusteluineen.

Jäsenvaltioiden on kolmen kuukauden välein toisessa kohdassa tarkoitettujen tietojen toimittamisen jälkeen toimitettava ajan tasalle saatetut tiedot kyseisessä kohdassa tarkoitetuista kustannuksista.

Avustushakemusten, jotka koskevat hävittämisen ja/tai leviämisen estämisen kannalta olennaisia arvioituja kustannuksia, joita koskeva hakemus on jo lähetetty edellisen kalenterivuoden aikana, on sisällettävä tämän päätöksen liitteen I mukainen päivitetty versio.

2 artikla

Maksupyynnöt

Jäsenvaltioiden on kuuden kuukauden kuluessa vuosittaisessa rahoituspäätöksessä vahvistetusta päättymispäivästä tai tuhoojan hävittämisen ja/tai leviämisen estämisen loppuun saattamisen vahvistamisesta, sen mukaan kumpi päivämäärä on aikaisempi, toimitettava komissiolle:

a) aiheutuneita tukikelpoisia kustannuksia koskeva maksupyyntö tämän päätöksen liitteessä II esitetyn mallin mukaisena sähköisenä tiedostona;

b) tämän päätöksen liitteen III mukainen tekninen raportti.

3 artikla

Muuntokurssi

Jos arvioitujen kustannusten tai jäsenvaltiolle aiheutuneiden menojen määrät on ilmaistu muussa valuutassa kuin euroina, kyseisen jäsenvaltion on muunnettava kustannukset euromääräisiksi käyttämällä viimeisintä muuntokurssia, jonka Euroopan keskuspankki on vahvistanut ennen sen kuukauden ensimmäistä päivää, jona kyseinen jäsenvaltio jättää hakemuksen.

4 artikla

Soveltaminen

Tätä päätöstä sovelletaan komissiolle ilmoitettujen tuhoojaesiintymien osalta 1 päivästä tammikuuta 2016.

5 artikla

Osoitus

Tämä päätös on osoitettu kaikille jäsenvaltioille.

Tehty Brysselissä 4 päivänä helmikuuta 2016. Komission puolesta Vytenis ANDRIUKAITIS Komission jäsen

(1) EUVL L 189, 27.6.2014, s. 1.

(2) Komission täytäntöönpanopäätös 2014/917/EU, annettu 15 päivänä joulukuuta 2014, neuvoston direktiivin 2000/29/EY täytäntöönpanoa koskevista yksityiskohtaisista säännöistä siltä osin kuin on kyse haitallisten organismien esiintymistä koskevista jäsenvaltioiden ilmoituksista sekä toimenpiteistä, joita jäsenvaltiot ovat toteuttaneet tai aikovat toteuttaa (EUVL L 360, 17.12.2014, s. 59).

LIITE I A. HÄVITTÄMINEN B. LEVIÄMISEN ESTÄMINEN C. MUUT TOIMENPITEET

LIITE II A. HÄVITTÄMINEN B. LEVIÄMISEN ESTÄMINEN C. MUUT TOIMENPITEET